Autoritățile din Germania se tem de un posibil atac terorist la EURO 2024: "Ne pregătim pentru orice!"
EURO 2024 este programat în perioada 14 iunie - 14 iulie, în Germania. Turneul final la care participă și România va fi transmis ÎN DIRECT de PRO TV, Pro Arena și VOYO.
Echipa națională a României va debuta la Campionatul European împotriva Ucrainei, pe 17 iunie, de la ora 16:00. Tricolorii fac parte în Grupa E la EURO 2024, alături de Belgia, Slovacia și Ucraina.
Ministrul de Interne din Germania: "Vom întări și mai mult securitatea pentru EURO 2024!"
Germania va găzdui 23 de țări la cel mai mare eveniment fotbalistic al verii, iar amplitudinea Campionatului European poate atrage atenția grupărilor teroriste, se tem autoritățile germane.
După atacul terorist din Moscova revendicat de gruparea ISIS, ministrul de interne din Germania Nancy Faeser susține că vor fi luate măsuri suplimentare de securitate pentru turneul final pentru a preveni incidente similare.
"Ne concentrăm să întărim securitatea și mai mult pentru EURO și ne pregătim pentru orice amenințare. Acest lucru este necesar pentru a proteja acest eveniment internațional major în cel mai bun mod posibil. Securitatea turneului este cea mai importantă.
Un lucru este sigur, pericolele au atins un nou nivel. Statul se înarmează și mai bine împotriva acestor amenințări, de la protecția împotriva islamiștilor sau a altor potențiali criminal la securitatea rețelelor noastre împotriva atacurilor cibernetice", a spus Faeser.
Expertul în terorism, Neil Doyle a declarat, conform thesun.co.uk, că nu este exclus nici un atac cu drone pe stadioanele de la EURO 2024: "EURO 2024 reprezintă o țintă majoră pentru grupurile care caută să atace în masă pentru răzbunare sau recunoaștere globală.
Utilizarea dronelor va reprezenta o îngrijorare majoră, întrucât acestea vor deveni o trăsătură a războiului modern. Germania este o locație atrăgătoare și a sprijinit Ucraina cu arme și echipamente"
De altfel, expertul în securitate Richard Kemp se teme că Rusia ar putea instrumenta atacuri cibernetice în încercarea de a se răzbuna pentru faptul că a fost exclusă din competițiile europene ca urmare a invaziei din Ucraina, iar Germania pare a fi o țintă perfectă pentru Kremlin, mai ales că nemții au ajutat Ucraina cu arme și echipamente.
"Rusia va încerca să perturbe acest eveniment prin diverse metode precum atacurile cibernetice. Vor spera să facă de rușine guvernul german", a spus Kemp.
Aceeași sursă precizează că printre măsurile drastice care vor fi luate de autoritățile germane pentru EURO 2024 va fi închiderea temporară a granițelor și sporirea controalelor la frontiere.
Programul României în grupa E de la EURO 2024
- 17 iunie, ora 16:00: România - Ucraina (Munchen)
- 22 iunie, ora 22:00: Belgia - România (Koln)
- 26 iunie, ora 19:00: Slovacia - România (Frankfurt)
Urmăriți SPORT.RO și pe Google News